乍浦路（上海）

乍浦路是中国上海市虹口区一条南北走向个路，南起北苏州路连勒乍浦路桥浪，北到衡水路，长1038米，宽8米到19米。中国第一家电影院、中国第一所美术专科学校、中國第一盏电灯侪勒垃箇地方，上海市第一届文代会也勒垃箇地方召开。

 历史 
 1949年前 
乍浦路是上海公共租界工部局勒垃1864年到1904年年分段修个，用浙江乍浦起个名字。

1879年5月28号，公共租界工部局电气工程师毕晓浦勒垃上海虹口乍浦路一座仓库里向，成功试验出碳极弧光灯，是中国第一盏电灯。

1908年，西班牙商人雷玛斯勒垃乍浦路11号创办虹口活动影戏园，有250隻位置，首映西片《龙巢》，是中国历史丄头一家正式电影院。

1912年，乌始光、刘海粟、丁悚、汪亚尘勒垃乍浦路8号创办上海图画美术院（後来改名上海美术专科学校），是国内第一所美术专门学校。

1922年，昆山路口附近造有监理会个景林堂。

1929年2月11号，好莱坞大戏院开幕，地点勒垃现在个乍浦路408号。1949月12月23号改名胜利电影院。1989年3月份，成为全市两家艺术电影放映单位之一，改名畦利艺术电影院。

1930年4月份，日本人勒垃现在乍浦路439号、471号，造仔本愿寺上海分院（西本愿寺）搭仔松岗医院。

1932年2月份，日本人勒垃乍浦路341号创办东和馆剧场，按照东洋人习惯，没矮凳，观众直接坐勒地浪向，主要演出日本话剧、日本电影。民国34年（1945年）改成胜利剧场，再改文化会堂。1949年6月28号改解放剧场。

 1949年後 
1980年代末，乍浦路形成上海个美食街。1990年代中期，乍浦路个個体饭店已经超过100家。

2023年底到2024年初，陈可辛导演个电影《酱园弄》勒垃乍浦路佈景拍电影。

 沿线优秀历史建筑 
 乍浦路桥
 西本愿寺-乍浦路455号
 亚斯公寓-现浦西公寓，乍浦路199—215号
 景林堂-乍浦路260号

 参考 

Category:虹口区个路